IOK/30/2021

14.9.2021

**Ihmisoikeuskeskuksen lausunto Suomen seurantaraportista Madridin ikääntymistä koskevaan kansainväliseen toimintaohjelmaan (MIPAA/RIS 2018-2022)**

# Viite: VN/18672/2021-STM-1

## Asia: Lausuntopyyntö; Madridin ikääntymistä koskeva kansainvälinen toimintasuunnitelma; Suomen seurantaraportti (MIPAA/RIS 2018–2022)

Ihmisoikeuskeskus kiittää mahdollisuudesta esittää ehdotuksensa ja kommenttinsa Suomen raporttiin koskien YK:n Euroopan talouskomission (UNECE) ikääntymisen alueellisen toimintastrategian (MIPAA/RIS) kansallista toimeenpanoa vuosilta 2018–2022.

Raportti on tärkeä ja siihen on koottu paljon olennaista tietoa. Se kuitenkin lähestyy ikääntymistä etupäässä huoltosuhteesta ja talouspolitiikasta lähtien. Raportissa olisi hyvä katsoa esimerkiksi palvelujen järjestämistä ja osallisuutta yhteiskunnassa myös ja ennen kaikkea ikääntyneiden oikeuksien toteutumisen näkökulmasta. Tätä edellyttää myös MIPAA: *The aim of the International Plan of Action is to ensure that persons everywhere are able to age with security and dignity and to continue to participate in their societies as citizens with full rights.*

Lisäksi esitämme seuraavat huomiot:

**Kohta 2.2.1: Ikääntymistä koskevien toimien laadun varmistaminen**

Valviran ja aluehallintoviranomaisten valvontahavainnoista sekä THL:n Vanhuspalvelujen tila -tiedonkeruun tuloksista olisi hyvä koota raporttiin tietoa ikääntyneiden palvelujen laadusta.

**Kohta 3.2: Sosiaaliset ja taloudelliset indikaattorit**

Sukupuolivaikutusten ja -erojen tarkastelu on yksi MIPAA:n kantavista teemoista. Sitä on käsitelty raportissa monipuolisesti.

**Kohta 3.4:** **COVID-19 -pandemian vuoksi toteutetut sosiaaliset ja taloudelliset toimet**

COVID-19 -pandemian seurauksena toteutettujen perusoikeuksien rajoitusten käsitteleminen on tärkeää ja on hyvä, että ne on nostettu tässä raportissa esille. THL:n kyselytutkimuksen tulokset siitä, mitä vanhuspalvelujen asiakkaat ovat rajoituksista ajatelleet, ovat kiinnostavia. Asiakastyytyväisyyskyselyn tulokset eivät kuitenkaan ole riittäviä sen arvioimiseksi, ovatko rajoitukset olleet asian- ja lainmukaisia ja onko ikääntyneiden oikeuksia kunnioitettu samalla tavalla kuin muiden kansalaisten. Asiakkaiden ei voi olettaa tuntevan kaikkia perusoikeuksista poikkeamisen edellytyksiä eikä asiakas voi antaa lupaa omien perusoikeuksiensa loukkaamiseen.

Oikeuksien toteutumisen näkökulmasta on välttämätöntä, että raporttiin nostetaan tietoa oikeudenloukkauksista. Hyviä lähteitä ovat ylimpien laillisuusvalvojien, kuten eduskunnan oikeusasiamiehen, sekä muiden valvontaviranomaisten, kuten Valviran ja aluehallintovirastojen, ratkaisukäytäntö ja valvontahavainnot.

**Kohta 5.1: alakohta Iäkkäiden ihmisten osallisuus ja ikäystävällisyyden edistäminen**

Raportissa todetaan, että Iäkkäiden itsensä osallisuus heitä koskevissa asioissa on ikääntymispolitiikan keskeisiä lähtökohtia, joka on kirjattu myös lainsäädäntöön. Vanhuspalvelulaki edellyttää, että iäkkäiden on oltava mukana itseään koskevassa päätöksenteossa. Kunnissa toimii lakisääteiset vanhusneuvostot, joita on kuultava ja jotka on otettava mukaan heitä koskevien asioiden käsittelyyn.

Ihmisoikeuskeskus haluaa huomauttaa, että vanhusneuvostojen asema ei kuitenkaan todellisuudessa läheskään aina vastaa lain kirjainta. Ihmisoikeuskeskuksen selvitystä Vanhusneuvostojen toiminta ja vaikutusmahdollisuudet kunnissa (Ihmisoikeuskeskuksen julkaisuja 7/2021) varten tehdyssä kyselyssä vanhusneuvostoilletiedusteltiin vastaajien näkemyksiä mm. siitä, missä määrin vanhusneuvosto on päässyt vaikuttamaan erilaisiin ikääntyneisiin liittyviin asioihin ja neuvoston lakisääteisiin tehtäviin kunnassa tai kuntayhtymässä.

Vastausten perusteella vanhusneuvostoilla kyllä oli myönteisiä kokemuksia erityisesti ikäihmisten liikunnan tukemisesta, harrastus- ja kulttuuritoiminnan edistämisestä sekä yleisesti ikääntyneiden terveyden ja hyvinvoinnin edistämisestä. Toisaalta vain 62 %:ssa vastauksista katsottiin, että vanhusneuvosto oli päässyt vaikuttamaan täysin tai jokseenkin riittävästi kunnan suunnitelmaan ikääntyneen väestön tukemiseksi, ja 56 % vastaajista koki, että vanhusneuvosto oli voinut vaikuttaa sote-palveluihin kunnassa täysin tai jokseenkin riittämättömästi. Koronakriisin liittyviin toimintatapoihin ja suosituksiin vastaajat arvioivat voineensa vaikuttaa melko huonosti: 30 prosenttia vastasi tässä kohdin ”jokseenkin riittämättömästi” ja 14,5 prosenttia ”täysin riittämättömästi”.

**Kohta 5: avoimet kysymykset**

*Varmistavatko kansalliset politiikat ikääntyneiden ihmisoikeuksien suojelun maassasi? Näetkö oikeudellisia aukkoja?*

Ikäohjelma sisältää monia tärkeitä näkökulmia mutta se ei käsittele ikääntyneiden tilannetta oikeudellisena kysymyksenä. Ylipäätään ikääntyneiden asioita ei suomalaisessa yhteiskunnassa yleensä ymmärretä oikeudellisina. Painotus on enemmänkin huoltosuhteessa ja talouspolitiikassa. Esimerkiksi osallisuus nähdään lähinnä työelämäosallisuutena.

Toisaalta taas oikeudelliset ja poliittiset kysymykset ymmärretään ikääntymisen yhteydessä helposti ainoastaan eettisinä. Tästä on esimerkkinä vanhuspalvelulain uudistamistyö. Hallituksen esityksessä painotetaan, että suuri ongelma ikääntyneiden kotihoidossa on se, että henkilökunta kokee ammattieettistä stressiä, koska ei voi tehdä työtään riittävän hyvin. Näin varmasti on, mutta tällaisella puhetavalla häivytetään se tosiasia, että riittävä sosiaaliturva ja sen osana riittävät palvelut on turvattu perustuslailla ja että ammattieettiset ongelmat ovat seurausta resursseihin, subjektiivisiin oikeuksiin ja oikeusturvan takeisiin liittyvistä poliittisista ja oikeudellisista päätöksistä ja toimintatavoista.

Vapaaehtoistyön painottaminen on myös kysymys, jonka kohdalla hämärtyy samainen perustuslain takaama vähimmäisturva. Vapaaehtoistyötä tuodaan ikäohjelmassa ratkaisuksi sekä ikääntyneiden osallisuuteen että heidän palveluntarpeeseensa. Julkinen valta ei voi kuitenkaan täyttää järjestämisvelvollisuuttaan hyväntekeväisyystyön kautta.

Ikääntyneiden ihmisoikeuksia on kuitenkin Suomessa viime vuosina myös eksplisiittisesti suojeltu. Voimavarojen lisääminen sekä eduskunnan oikeusasiamiehelle että Ihmisoikeuskeskukselle ikääntyneiden oikeuksien valvomiseksi ja edistämiseksi on vahvistanut perus- ja ihmisoikeusnäkökulmaa ikääntyneitä koskevissa kysymyksissä. Myös perustamisvaiheessa oleva vanhusasiavaltuutetun toimisto tulee tehtäviensä mukaisesti lisäämään yhteiskunnallista keskustelua myös ikääntyneiden oikeuksista lähtien.

Lisäksi esimerkiksi valtioneuvoston perus- ja ihmisoikeustoimintaohjelman 2020–2023 seurantaindikaattoreissa on huomioitu ikääntyneiden oikeudet erityisesti kohdassa 2 d, joka käsittelee ikääntyneiden ympärivuorokautisten palvelujen asukkaiden itsemääräämisoikeutta. Myös digitaalisten palvelujen saavutettavuutta koskevat indikaattorit liittyvät kiinteästi ikääntyneiden oikeuksien toteutumiseen.

**Kohta 5.3: Varmistetaan arvokas ikääntyminen:**

Ihmisoikeuskeskus ehdottaa Ihmisoikeuskeskusta käsittelevää tekstiä tarkennettavaksi niin, että se kuuluisi seuraavasti:

Ihmisoikeuskeskus

Ihmisoikeuskeskus edistää ja seuraa ihmisoikeuksien toteutumista suomalaisessa yhteiskunnassa. Ihmisoikeuskeskuksessa aloitettiin keväällä 2019 työ vanhusten oikeuksien edistämiseksi omana painopistealueenaan. Tavoitteena on vahvistaa oikeudellista näkökulmaa vanhuksiin liittyvässä toiminnassa ja päätöksenteossa sekä myös laajemmin asenteissa. Henkilöstön koulutuksen kehittäminen on avainasemassa ikääntyneiden asiakkaiden itsemääräämisoikeuden vahvistamisessa.

Ihmisoikeuskeskus tekee yhteistyötä tutkijoiden ja tutkimuslaitosten, ikääntyneiden järjestöjen ja viranomaisten kanssa ihmisoikeuksien edistämiseksi ja oikeuksien toteutumisen seuraamiseksi. Iäkkäiden henkilöiden tilanteen kartoittamiseksi Ihmisoikeuskeskus tapaa alan järjestöjä sekä muita toimijoita laajasti, ja kohdentaa omaa toimintaansa esille nouseviin epäkohtiin.

Osana ikääntyneiden oikeuksien edistämis- ja seurantatyötään Ihmisoikeuskeskus muun muassa julkaisee selvityksiä ja temaattisia katsauksia sekä vaikuttaa ikääntyneiden oikeuksiin liittyvään päätöksentekoon sekä lainsäädäntöön. Ihmisoikeuskeskus toteutti vuosien 2020–2021 aikana mm. selvitys- ja koulutushankkeen ikääntyneiden itsemääräämisoikeuden vahvistamiseksi ympärivuorokautisissa palveluissa sekä selvityksen kunnallisten vanhusneuvostojen vaikutusmahdollisuuksista ja toimintatavoista.

Ihmisoikeuskeskus tekee vanhusten oikeuksien edistämisessä tiivistä yhteistyötä eduskunnan oikeusasiamiehen kanssa. Ihmisoikeuskeskus, ihmisoikeusvaltuuskunta ja eduskunnan oikeusasiamies muodostavat yhdessä Suomen kansallisen ihmisoikeusinstituution.

Vammaisten henkilöiden oikeuksista tehdyn yleissopimuksen täytäntöönpanon edistämisestä, suojelusta ja seurannasta (vammaisyleissopimuksen 33 artiklan 2 kohdan mukaiset tehtävät) huolehtivat eduskunnan oikeusasiamies, Ihmisoikeuskeskus ja sen ihmisoikeusvaltuuskunta.

Sirpa Rautio Sanna Ahola

johtaja asiantuntija